Na osnovu člana 32 stav 4 Zakona o zaštiti lica i imovine ("Službeni list CG", broj 43/18), Ministarstvo unutrašnjih poslova donijelo je

Pravilnik o Programu i načinu polaganja stručnog ispita za vršenje poslova zaštite

Pravilnik je objavljen u "Službenom listu CG", br. 21/2019 od 9.4.2019. godine, a stupio je na snagu 17.4.2019.

Predmet

Član 1

Ovim pravilnikom propisuju se program i način polaganja stručnog ispita za vršenje poslova zaštite lica i imovine koju ne obezbjeđuje država (u daljem tekstu: zaštita), sastav komisije za polaganje stručnog ispita za vršenje poslova zaštite (u daljem tekstu: stručni ispit), visina naknade za rad komisije za polaganje stručnog ispita, kao i visina troškova za polaganje stručnog ispita.

Upotreba rodno osjetljivog jezika

Član 2

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

Program stručnog ispita

Član 3

Stručni ispit polaže se prema programu koji sadrži sljedeće predmete, i to za:

1) čuvara:

- Pravni aspekti zaštite lica i imovine,

- Fizička zaštita,

- Upotreba sredstava prinude,

- Tehnička sredstva zaštite, protivpožarna zaštita i zaštita na radu,

- Osnovi prve pomoći;

2) zaštitara lica i imovine:

- Pravni aspekti zaštite lica i imovine,

- Fizička zaštita,

- Upotreba sredstava prinude,

- Osnovi krivičnog i prekršajnog prava,

- Tehnička sredstva zaštite, protivpožarna zaštita i zaštita na radu,

- Osnovi prve pomoći,

- Obuka u rukovanju naoružanjem,

- Osnovi kriminalistike,

- Osnovi komunikacije i etike,

- Ljudska prava;

3) zaštitara tehničara:

- Pravni aspekti zaštite lica i imovine,

- Osnovi prve pomoći,

- Osnovi kriminalistike,

- Sistemi za kontrolu pristupa lica, vozila i prtljaga,

- Tehnička sredstva za komunikaciju i protivpožarna zaštita;

4) pratioca vrijednosti:

- Pravni aspekti zaštite lica i imovine,

- Upotreba sredstava prinude,

- Osnovi prve pomoći,

- Obuka u rukovanju naoružanjem,

- Osnovi kriminalistike,

- Oprema, tehnička sredstva, protivpožarna zaštita i zaštita na radu,

- Organizacija i postupci zaštite vrijednosti u transportu;

5) tjelohranitelja:

- Pravni aspekti zaštite lica i imovine,

- Fizička zaštita,

- Upotreba sredstava prinude,

- Osnovi krivičnog i prekršajnog prava,

- Tehnička sredstva zaštite, protivpožarna zaštita i zaštita na radu,

- Osnovi prve pomoći,

- Osnovi kriminalistike,

- Osnovi komunikacije i etike,

- Ljudska prava,

- Zaštita lica.

Program iz stava 1 ovog člana sastavni je dio ovog pravilnika (Prilog 1).

Komisija za polaganje stručnog ispita

Član 4

Komisiju za polaganje stručnog ispita (u daljem tekstu: Komisija) čine predsjednik, članovi i sekretar.

Za predsjednika, odnosno člana Komisije može biti imenovano lice koje ima najmanje VIII nivo kvalifikacije obrazovanja i posjeduje znanja u oblasti na koju se odnosi predmet za koji se predsjednik, odnosno član određuje kao ispitivač.

Sekretar Komisije, koji je službenik Ministarstva unutrašnjih poslova (u daljem tekstu: Ministarstvo), vrši stručne i administrativno - tehničke poslove za potrebe Komisije.

Rješenjem o obrazovanju Komisije određuje se koje će predmete ispitivati predsjednik, a koje članovi Komisije.

Komisija donosi poslovnik o svom radu.

Naknada

Član 5

Visina naknade za rad u Komisiji iznosi za:

- predsjednika Komisije, do 60% prosječne bruto zarade u Crnoj Gori u prethodnoj godini, prema podacima organa uprave nadležnog za poslove statistike (u daljem tekstu: prosječna bruto zarada);

- člana Komisije, do 50% prosječne bruto zarade;

- sekretara Komisije, do 50% prosječne bruto zarade.

Visina naknade iz stava 1 ovog člana ne može biti veća od ukupnog iznosa troškova koji su kandidati uplatili prilikom polaganja stručnog ispita.

Zahtjev za polaganje stručnog ispita

Član 6

Zahtjev za polaganje stručnog ispita kandidat podnosi Ministarstvu neposredno, putem pošte ili preko privrednog društva, drugog pravnog lica ili preduzetnika kod kojeg je zaposlen.

Uz zahtjev iz stava 1 ovog člana dostavlja se ovjerena kopija sertifikata o stručnoj osposobljenosti za vršenje poslova zaštite.

Organizovanje stručnog ispita

Član 7

Predsjednik Komisije određuje datum, vrijeme i mjesto polaganja stručnog ispita, o čemu sekretar Komisije obavještava kandidate, najkasnije 15 dana prije početka polaganja stručnog ispita.

Pravila polaganja

Član 8

Prije početka polaganja stručnog ispita, sekretar Komisije utvrđuje identitet kandidata uvidom u ličnu kartu ili drugu javnu ispravu sa fotografijom iz koje se može utvrditi identitet kandidata i saopštava mu pravila kojih se mora pridržavati tokom polaganja stručnog ispita.

Za vrijeme polaganja stručnog ispita kandidat treba da bude prikladno i uredno odjeven i ne može koristiti mobilni telefon i druga sredstva koja ometaju polaganje stručnog ispita, niti napuštati prostoriju u kojoj se polaže stručni ispit.

Kandidat koji ne poštuje pravila iz stava 2 ovog člana biće udaljen sa stručnog ispita.

Način polaganja

Član 9

Stručni ispit polaže se usmeno.

Izuzetno od stava 1 ovog člana, ispit iz predmeta Upotreba sredstava prinude, Osnovi prve pomoći i Obuka u rukovanju naoružanjem polažu se i praktično.

Pitanja za svaki predmet pojedinačno priprema predsjednik, odnosno član Komisije koji je određen kao ispitivač za taj predmet.

Uspjeh na stručnom ispitu

Član 10

Uspjeh kandidata na stručnom ispitu za svaki predmet pojedinačno ocjenjuje se ocjenom "položio" ili "nije položio".

Konačan uspjeh kandidata na stručnom ispitu ocjenjuje se ocjenom "položio" ili "nije položio".

Stručni ispit položio je kandidat koji je za svaki predmet pojedinačno dobio ocjenu "položio".

Kandidat koji je na stručnom ispitu iz više od dva predmeta dobio ocjenu "nije položio" smatra se da nije položio stručni ispit.

Predsjednik Komisije javno, u prisustvu svih članova Komisije saopštava kandidatu ocjenu konačnog uspjeha na stručnom ispitu.

Odlaganje polaganja

Član 11

Komisija može, na pisani zahtjev kandidata, odložiti polaganje stručnog ispita zbog bolesti kandidata ili drugih opravdanih razloga, za sljedeći rok za polaganje stručnog ispita.

Odustanak od polaganja

Član 12

Kandidat koji odustane od započetog polaganja stručnog ispita, ne pristupi polaganju stručnog ispita ili odloženom polaganju stručnog ispita, smatra se da nije položio stručni ispit.

Popravni ispit

Član 13

Kandidat koji je na stručnom ispitu iz najviše dva predmeta dobio ocjenu "nije položio" ima pravo da polaže popravni ispit iz tih predmeta, u roku koji ne može biti kraći od 30 dana od dana polaganja stručnog ispita.

Ako kandidat, u roku iz stava 1 ovog člana, ne položi popravni ispit, smatra se da nije položio stručni ispit.

Oslobađanje od polaganja

Član 14

Kandidat koji je već položio stručni ispit za vršenje poslova zaštite za određenu vrstu poslova zaštite, odnosno kandidat koji u istom roku polaže stručni ispit za više vrsta poslova zaštite, ne mora polagati predmete koje je već položio na stručnom ispitu za određenu vrstu poslova zaštite.

Troškovi

Član 15

Visina troškova polaganja stručnog ispita iznosi 125 eura.

Visina troškova polaganja stručnog ispita za kandidata koji je već položio stručni ispit za vršenje poslova zaštite za određenu vrstu poslova zaštite, odnosno kandidata koji u istom roku polaže stručni ispit za više vrsta poslova zaštite iznosi 75 eura za stručni ispit za vršenje poslova zaštite za svaku narednu vrstu poslova zaštite.

Visina troškova polaganja popravnog ispita za svaki predmet pojedinačno iznosi 25 eura.

Dokaz o uplati troškova polaganja stručnog ispita na račun budžeta Crne Gore kandidat dostavlja sekretaru Komisije deset dana prije dana određenog za polaganje tog ispita, a najkasnije na dan polaganja.

Zapisnik

Član 16

O toku polaganja stručnog ispita sekretar Komisije vodi zapisnik.

Zapisnik iz stava 1 ovog člana sadrži:

- ime i prezime, datum i mjesto rođenja kandidata,

- datum, mjesto i čas polaganja stručnog ispita,

- sastav Komisije,

- podatak o broju prijavljenih kandidata,

- podatak da je kandidat tražio odlaganje polaganja stručnog ispita,

- podatak da je kandidat odustao, odnosno nije pristupio polaganju stručnog ispita,

- podatak da je kandidat udaljen sa stručnog ispita,

- pitanja postavljena kandidatu za svaki predmet pojedinačno,

- ocjenu uspjeha kandidata za svaki predmet pojedinačno,

- konačnu ocjenu uspjeha kandidata na stručnom ispitu,

- vrijeme završetka polaganja stručnog ispita,

- rok za popravni ispit,

- ocjenu uspjeha na popravnom ispitu.

Zapisnik iz stava 1 ovog člana potpisuju predsjednik, članovi i sekretar Komisije.

Uvjerenje o položenom stručnom ispitu

Član 17

Kandidatu koji je položio stručni ispit Ministarstvo izdaje uvjerenje na obrascu koji je sastavni dio ovog pravilnika (Prilog 2).

Prestanak važenja

Član 18

Danom stupanja na snagu ovog pravilnika prestaje da važi Pravilnik o programu i načinu polaganja stručnog ispita za vršenje poslova zaštite ("Službeni list CG", broj 70/16).

Stupanje na snagu

Član 19

Ovaj pravilnik stupa na snagu osmog dana od dana objavljivanja u "Službenom listu Crne Gore".

01 Broj: 011/18-84216/4

Podgorica, 4. aprila 2019. godine

Ministar,

**Mevludin Nuhodžić**

***NAPOMENA REDAKCIJE:*** *Priloge u PDF formatu možete preuzeti klikom na sledeći link:*

**Prilog 1** (Program stručnog ispita za vršenje poslova zaštite)

**Prilog 2** (Uvjerenje o položenom stručnom ispitu za vršenje poslova zaštite)